Beo Grace ligner – og koster som – et smykke

Bang & Olufsen er kendt for at gøre lyd til luksus – men deres nyeste hovedtelefoner, Beo Grace, tager skridtet videre: de er designet til at blive båret som et smykke. Med poleret aluminium, en silhuet inspireret af ædelmetal og en pris på omkring 9.000 kroner placerer Beo Grace sig i krydsfeltet mellem mode, design og lyd.

“Grace er mere end et produkt – det er en ny æra af bærbar lyd, et stykke designskulptur til øret,” siger B&O’s direktør Kristian Teär.

Smykke til øret

Beo Grace er en moderne fortolkning af de ikoniske A8-hovedtelefoner – men nu i trådløs form og med et formsprog, der kunne være hentet i en juvelerbutik. Hvert ørestykke er fræset i aluminium, og opladeretuiet ligner mere en designgenstand end en gadget. Vil man gå skridtet videre, tilbyder B&O et læderetui med skulderrem, så man kan bære sine høretelefoner som en taske.

Men Grace handler ikke kun om udseendet. Indeni gemmer sig en 12 mm titanium-driver, Spatial Audio og en nyudviklet støjreduktion, der ifølge B&O er fire gange mere effektiv end tidligere modeller.

Ørepropperne tilpasser sig automatisk både omgivelserne og dit øre, så lyden – og stilheden – bliver personlig. Batteriet er lige så ambitiøst: op til 17 timers spilletid med etuiet, hurtigopladning og en ny batteristyring, der lover langt længere levetid end normale trådløse høretelefoner.

Grace uden lædertaske.

Mode, musik og mening

Med Beo Grace bevæger B&O sig endnu tættere på luksusmode end nogensinde før. Prisskiltet alene placerer dem i samme kategori som et stykke designertøj eller et smykke – og det er netop pointen. Grace er ikke bare høretelefoner. De er en stilmarkør, en del af outfittet og et signal om, at lyd kan være lige så meget design som funktion.

Beo Grace kan forudbestilles nu og lander i butikkerne 17. november. Spørgsmålet er, om du vil se dem som hi-fi til lommen – eller som et smykke til øret.

Beo Grace ligner – og koster som – et smykke